עומר ינקלביץ'

עומר שינה ינקלביץ (נולדה ב-25 במאי 1978, י"ח באייר ה'תשל"ח) היא פוליטיקאית שכיהנה כשרת התפוצות, חברת קבינט הקורונה, משקיפה בקבינט המדיני ביטחוני וכחברת הכנסת בסיעת "כחול לבן" מטעם מפלגת "חוסן לישראל". עורכת דין במקצועה.

ינקלביץ' היא האישה החרדית היחידה שכיהנה כשרה בישראל.

== ביוגרפיה ==
נולדה במשפחה חילונית בתל אביב, ולה אח צעיר. הוריה הם יעקב (יאשה) גילינסקי, שחקן תיאטרון יוצא ליטא, ועדי (זלדה) - אחות פסיכיאטרית שעלתה מלטביה הסובייטית.

כשהייתה בת 5 החלו הוריה תהליך חזרה בתשובה. התחנכה במוסדות חרדיים: בית יעקב וסמינר הרב וולף.

כנערה יצאה עם הוריה לשליחות יהודית במדינות ברית המועצות. במסגרת זאת, לימדה שיעורי עברית וזהות יהודית בבתי ספר ובקהילות היהודיות.

=== הוראה ===
היא בעלת תעודת הוראה מהאקדמיה היהודית לבנות גייטסהד ותואר ראשון בחינוך מסמינר בית יעקב תל אביב (שצ'רנסקי). למדה קורסים בהוראה באנגלית באוניברסיטת קיימברידג'.

בין השנים 2002–2007 לימדה וחינכה בבית ספר "תחכמוני" ובתיכון "בת ציון" בירושלים.

=== משפטים ועריכת דין ===
למדה תואר ראשון במשפטים בהמכללה האקדמית קריית אונו (מצטיינת דקאן) ותואר שני במשפטים בהצטיינות באוניברסיטת בר-אילן. 

היא מגשרת מוסמכת ועמיתה במכון גשר למנהיגות.

ב-2007 הוסמכה לעריכת דין ומתמחה בדיני קניין רוחני. שימשה כחברת ועדת הקניין הרוחני הארצית של לשכת עורכי הדין בישראל. היא מתמחה גם בתחום הביוש באינטרנט וייצגה אמנים.

בין השנים 2007–2015 הייתה העוזרת המשפטית של השופט רם וינוגרד בבית משפט השלום בירושלים ולאחר מכן בבית משפט המחוזי ירושלים.

בין השנים 2015–2016 הייתה ראש המטה של אבי כהן, מנכ"ל המשרד לשוויון חברתי בימי השרה גילה גמליאל. באותה עת נפתחה נגדה חקירה משמעתית של נציבות שירות המדינה בעניין דיווחי נוכחות כוזבים כאשר הייתה עוזרת משפטית. ההליך הסתיים בעסקת טיעון שבמסגרתה פרשה משירות המדינה והתחייבה לא לשוב אליו במשך שנתיים.

=== ניהול ===
בין השנים 2016–2017 ניהלה את חברת "מרום-קשרי ממשל" העוסקת בלובינג ואסטרטגיה מול משרדי ממשלה.

בין השנים 2018–2019 ניהלה פרויקטים במכון שם עולם.

===פעילות חברתית וציבורית===
ינקלביץ' פעילה למען שילוב פריפריה חברתית, קידום תעסוקה אקדמיה והכשרה מקצועית, בדגש על המגזר החרדי, שילוב נשים וקידומן וקידום התרבות היהודית והפצתה.

ינקלביץ' התראיינה ופרסמה טורים אישיים בכלי התקשורת שבהם הביעה תמיכה במתן אפשרות להפרדה מגדרית בציבור החרדי באקדמיה ובאירועים, ואף כללה את הנושא בנאום הבכורה שלה בכנסת. לטענתה, "הפרדה אינה הדרה" ואף להפך, "ההפרדה מאפשרת לנשים חרדיות להתפתח אקדמאית ומקצועית. מי שמתנגד ללימודים בהפרדה לחרדים, מזיק בראש ובראשונה לנשים החרדיות".

ב-2015 הקימה את עמותת "רק התחלנו", למען הפריפריה החברתית בישראל, בדגש על החברה החרדית, שפעלה גם במגזר הבדואי. באמצעות העמותה, שבה שימשה כמנכ"לית בהתנדבות, הקימה את מיזם "אמנות ואמונה - המרכז לאמנות ברוח יהודית", שמיועד לסיוע והעצמת אמניות ואמנים חרדים, במטרה לסייע לפריחת אמנות איכותית ומתן הזדמנויות שוות לאמנים שומרי מצוות; הקמת מרכז תרבות חרדית, פיתוח תוכניות מנהיגות, והובלת מיזמי סיוע לנשים ומשפחות במצוקה. הקימה את מיזם "עלמא - ייצוג משפטי לנשים מהמגזר החרדי". הייתה חברת הוועד המנהל בעמותת הקריה הלימודית ירושלים.

=== בכנסת ובממשלה ===
לקראת הבחירות לכנסת העשרים ואחת הצטרפה למפלגת "חוסן לישראל" והוצבה במקום ה-11 ברשימתה לכנסת, שהיה המקום ה-23 ברשימת "כחול לבן", ונבחרה כחברת הכנסת העשרים ואחת. התגובות לכך בחברה החרדית היו מעורבות, בין היתר בשל ריצתה ברשימה משותפת עם יאיר לפיד. היא התמודדה ונבחרה לכנסת ברשימה זו גם בבחירות לכנסת העשרים ושתיים וכן ב. ינקלביץ' היא חברת הכנסת השנייה המגדירה עצמה כאישה חרדית (אחרי צביה גרינפילד, שכיהנה תקופה קצרה מטעם מפלגת מרצ, בשלהי הכנסת ה-17). 

בחודש יולי 2020, התקבלה ינקלביץ בביתו של הרב יצחק זילברשטיין. הוא העניק לה את ספרו.

==== שרת התפוצות ====
ב-17 במאי 2020 מונתה במסגרת ממשלת ישראל השלושים וחמש לשרת התפוצות, מה שהפך אותה לשרה החרדית הראשונה בישראל.

היא העבירה בממשלה את אישור "המתווה האסטרטגי להבטחת עתיד העם היהודי", הכולל תוכנית ארוכת טווח לביסוס הקשר עם יהדות התפוצות. כמו כן, פעלה לחיזוק הקשר בין היהודים החרדים בישראל ליהדות התפוצות וכן בנושא פגיעות מיניות בציבור החרדי ונשים מוכות.

ביולי 2020 מונתה לחברה בוועדה למינוי דיינים כנציגה שנייה של הממשלה בנוסף לשר יעקב אביטן. שימשה גם חברת ועדת השרים לענייני חקיקה, וחברת ועדת השרים למינויים בשירות החוץ. בינואר 2021 צורפה לקבינט הקורונה.

באוגוסט 2020 במהלך סיור ביהודה ושומרון, התבטאה בעד החלת החוק הישראלי עליהם.

באפריל 2021 צורפה ינקלביץ' כמשקיפה בקבינט המדיני ביטחוני.

לקראת הבחירות לכנסת ה-24 סירבה להצעתו של בני גנץ לשיבוץ בחמישייה הראשונה של רשימת כחול לבן, והחליטה שלא להתמודד בבחירות, בשל חילוקי דעות, בין היתר על רקע אי-הסדרת המאחזים.

=== לאחר פרישתה ===
מ-2021 היא חברת הנהלת הקונגרס היהודי העולמי.

היא עוסקת בייעוץ אסטרטגי וליווי מנהיגים בתחומים גאופוליטיים ותקשורתיים.

=== חיים אישיים ===
ינקלביץ' נשואה לירון ינקלביץ, ולהם שני בנים ושלוש בנות, והם מתגוררים ברמת בית שמש.

== קישורים חיצוניים ==

* 
* 
* [http://idealist.anu.org.il/profile-page/37/#more הפרופיל של עומר ינקלביץ], באתר אידיאליסט
* [https://www.eti-ka.co.il/על-אמנות-ואמונה-ראיון-עם-עוד-עומר-ינקל/ אחת מול כולן ריאיון עם עומר ינקלביץ]
* סמדר בנטוב, [http://actualic.co.il/נעים-להכיר-עומר-ינקלביץ/ נעים להכיר: עומר ינקלביץ]
* 
* 
* 
* 
* אבישי בן-חיים, [https://13news.co.il/item/news/politics/state-policy/omer-yankelevich-1224267/ "תהיי חרדית יפה ותשתקי": סיפורה של השרה החרדית הראשונה], באתר חדשות 13, 16 במרץ 2021

== הערות שוליים ==

קטגוריה:עורכות דין ישראליות
קטגוריה:עורכי דין ישראלים
קטגוריה:חרדיות ישראליות
קטגוריה:פעילות חברתיות ישראליות
קטגוריה:פעילים חברתיים ישראלים
קטגוריה:בית שמש: חברי הכנסת
קטגוריה:יזמות חברתיות ישראליות
קטגוריה:יזמים חברתיים ישראלים
קטגוריה:מייסדות עמותות ישראליות
קטגוריה:חברות הכנסת מטעם חוסן לישראל
קטגוריה:חברי הכנסת מטעם חוסן לישראל
קטגוריה:חברות הכנסת העשרים ושתיים
קטגוריה:חברי הכנסת העשרים ושתיים
קטגוריה:חברות הכנסת העשרים ושלוש
קטגוריה:חברי הכנסת העשרים ושלוש
קטגוריה:דירקטוריות ישראליות
קטגוריה:דירקטורים ישראלים
קטגוריה:חברות הכנסת העשרים ואחת
קטגוריה:חברי הכנסת העשרים ואחת
קטגוריה:בוגרות סמינר הרב וולף
קטגוריה:חברות הכנסת מטעם כחול לבן
קטגוריה:חברי הכנסת מטעם כחול לבן
קטגוריה:מנכ"ליות ישראליות
קטגוריה:מנכ"לים ישראלים
קטגוריה:בוגרות הקריה האקדמית אונו: משפטים
קטגוריה:בוגרי הקריה האקדמית אונו: משפטים
קטגוריה:שרות ממשלת ישראל השלושים וחמש
קטגוריה:ישראליות שנולדו ב-1978
קטגוריה:ישראלים שנולדו ב-1978
קטגוריה:פעילי ציבור חרדים ישראלים